b'\n_START_ARTICLE_\nPelle Miljoona & Rockers\n_START_SECTION_\nHistoria\n_START_PARAGRAPH_\nPelle Miljoona perusti Rockers-yhtyeen vuonna 1992 kokoonpanolla Pelle Miljoona (laulu, rummut, akustinen kitara, huuliharppu), Tumppi Varonen (laulu ja rummut), Tero Siitonen (bassokitara) ja Teijo Lehto (s\xc3\xa4hk\xc3\xb6kitara). Kokoonpano syntyi vuoden 1991 "Pohjalla taas" -kokoonpanon pohjalta, vain Siitonen oli uusi j\xc3\xa4sen. Kokoonpano teki yhden LP:n Si Si Liven vuonna 1992. Albumin materiaalista osa on tallennettu "Pohjalla taas" -kokoonpanon keikalta Tavastialla joulukuussa 1991 ja osa elokuussa 1992 ensimm\xc3\xa4isen Rockers-kokoonpanon keikalta. Tero Siitonen kuitenkin l\xc3\xa4hti yhtyeest\xc3\xa4, joka jatkoi keikkailua triona. _NEWLINE_Ennen uutta studioalbumia Teijo Lehto korvattiin Make "Crazy" Heiskasella. Samalla yhtye sai nimekseen Pelle Miljoona & Rockers. Yhtye julkaisi ensin 7-tuumaiset singlet "Hurjat pojat / Vanha rakkaus" ja  "Rock\'n roll baby / Aurinkoinen p\xc3\xa4iv\xc3\xa4", kunnes kev\xc3\xa4\xc3\xa4ll\xc3\xa4 1993 ilmestyi uusi albumi ABC. Crazy Heiskanen palasi takaisin Havana Black -yhtyeeseens\xc3\xa4 ja kitaristiksi tuli Michael Monroen serkku \xc3\x96lli Hild\xc3\xa9n. Kokoonpano Miljoona (rummut, laulu), Varonen (bassokitara, laulu) ja Hild\xc3\xa9n (kitara) levytti yhden 7-tuumaisen singlen "Cadillac / Liian vanha rokkaamaan". Vuoden 1994 alussa Backsliders-yhtye halusi vanhan kitaristinsa Hild\xc3\xa9nin takaisin, joten uudeksi kitaristiksi tuli Pekka "Devil" Virtanen. Uusi kokoonpano levytti vuonna 1994 CD-singlet "Pandora / Syksy 78" ja "\xc3\x84l\xc3\xa4 anna auringon laskea / Pikkupoika ja pikitie" ja CD-albumin OK!. T\xc3\xa4m\xc3\xa4 kokoonpano keikkali kaksi vuotta ja levytti viimeisen albuminsa Juuret vuonna 1996. Vuosien 1994\xe2\x80\x931996 v\xc3\xa4liss\xc3\xa4 oli kuitenkin my\xc3\xb6s akustinen Pelle Miljoona & Rockers-kokoonpano, joka oli: Pelle Miljoona (laulu, huuliharppu, kitara), Tumppi Varonen (bassokitara, laulu), Devil Virtanen (kitara), Tero Siitonen (kitara, mandoliini) ja Sami Vettenranta (rummut). T\xc3\xa4m\xc3\xa4 akustinen kokoonpano levytti 1995 albumin Landella. _NEWLINE_Juuret-albumin levytyksen j\xc3\xa4lkeen vuonna 1996 Devil Virtanen j\xc3\xa4tti yhtyeen ja pikaisesti kitaristiksi tuli uudestaan Crazy Heiskanen, jonka yhteisty\xc3\xb6 muun yhtyeen kanssa ei kuitenkaan toiminut. Samana vuonna yhtyeen uudeksi kitaristiksi tuli Tatu Mannberg. T\xc3\xa4m\xc3\xa4 kokoonpano levytti vuonna 1998 CD-singlen "Myrskytuuli Jane / Bailaamaan" ja CD-albumin Kolmen tuulen pes\xc3\xa4. Vuoden 1999 alkupuolella uudeksi rumpaliksi tuli Tuomo "V\xc3\xa4nni" V\xc3\xa4\xc3\xa4n\xc3\xa4nen, koska Pelle Miljoona loukkasi itsens\xc3\xa4 polkupy\xc3\xb6r\xc3\xa4onnettomuudessa ja mursi solisluunsa. N\xc3\xa4in ollen Miljoona halusi keskitty\xc3\xa4 laulamiseen siirtyi samalla kitaristiksi. Uusi nelj\xc3\xa4st\xc3\xa4 j\xc3\xa4senest\xc3\xa4 koostuva Pelle Miljoona & Rockers levytti vuonna 1999 CD-promosinglen "Oo niinku oot" ja CD-albumin Brooklyn - Dakar. V\xc3\xa4nni V\xc3\xa4\xc3\xa4n\xc3\xa4sen paikka yhtyeess\xc3\xa4 j\xc3\xa4i vakinaiseksi, vaikka alun perin se oli tarkoitettu v\xc3\xa4liaikaiseksi. _NEWLINE_Kev\xc3\xa4\xc3\xa4ll\xc3\xa4 2000 yhtyeess\xc3\xa4 tapahtui radikaali j\xc3\xa4senvaihdos, kun basisti Tumppi Varonen ja kitaristi Tatu Mannberg j\xc3\xa4ttiv\xc3\xa4t yhtyeen. Tero Siitonen tuli uudelleen basistiksi ja kitaristiksi Puka Oinonen, joka oli soittanut Miljoonan kanssa vuosina 1989\xe2\x80\x931998. Viimeiseksi Pelle Miljoona & Rockers -kokoonpanoksi j\xc3\xa4\xc3\xa4nyt Miljoona, V\xc3\xa4\xc3\xa4n\xc3\xa4nen, Oinonen ja Siitonen soitti ensimm\xc3\xa4isen keikkansa Hotelli Kuninkaantiess\xc3\xa4, Espoossa lauantaina 20. toukokuuta 2001. Uusi Pelle Miljoona & Rockers-kokoonpano oli julkaissut uuden albumin Tee itselles el\xc3\xa4m\xc3\xa4, joka ilmestyi 7. toukokuuta 2001. Toukokuussa 2002 julkaistiin uusi albumi Villi lapsi, jolla Pelle Miljoona & Rockers soitti vanhoja Pelle Miljoonan yhtyeiden klassikoita. Villi lapsi myi kultaa ja platinaa, joten se oli Pelle Miljoonan suurin menestysalbumi sitten Moottoritie on kuuma -LP:n. _NEWLINE_Vuonna 2002 Pelle Miljoonalla oli yhtye Pelle Miljoona & Ylivoima, joka levytti yhden albumin Todistaja. Albumin nauhoittaneeseen kokoonpanoon ei kuulunut Pelle Miljoonan lis\xc3\xa4ksi ainuttakaan Rockers-j\xc3\xa4sent\xc3\xa4. _NEWLINE_Toukokuussa 2003 ilmestyi Pelle Miljoona & Rockersin albumi nimelt\xc3\xa4\xc3\xa4n T\xc3\xa4htivaeltaja, joka sis\xc3\xa4lsi l\xc3\xa4hes pelk\xc3\xa4st\xc3\xa4\xc3\xa4n aiemmilla Rockers-levyill\xc3\xa4 julkaistuja kappaleita uusina versioina. 18. elokuuta 2004 julkaistiin uusi Pelle Miljoona & Rockers-albumi nimelt\xc3\xa4\xc3\xa4n Set\xc3\xa4 Samulin sirkus, jolla olivat mukana lis\xc3\xa4ksi Maria H\xc3\xa4nninen (laulu, viulu) ja Kai J\xc3\xa4rvinen (piano, akustinen kitara, taustalaulu). Set\xc3\xa4 Samulin sirkus sijoittui albumilistalla 14. sijalle viikolla 35 ja viikolla 36 sijalle 25. _NEWLINE_23. elokuuta 2006 julkaistiin viimeinen Pelle Miljoona & Rockers -albumi nimelt\xc3\xa4\xc3\xa4n Arambol, jolla Tero Siitonen soitti my\xc3\xb6s s\xc3\xa4hk\xc3\xb6pianoa ja urkuja sek\xc3\xa4 Puka Oinonen vetopasuunaa. Yhdess\xc3\xa4 kappaleessa Kai J\xc3\xa4rvinen vastasi soolokitarasta. Arambol nousi albumilistalla viikolla 35 14. sijalle. _NEWLINE_Elokuussa 2006 Pelle Miljoona & Rockers j\xc3\xa4i "telakalle" Puka Oinosen siirrytty\xc3\xa4 ty\xc3\xb6skentelem\xc3\xa4\xc3\xa4n Lapinlahden Lintujen kanssa. Syksyn Rockers-keikat hoiti Pelle Miljoona Trio, johon kuuluvat Miljoonan lis\xc3\xa4ksi Tero Siitonen ja Maria "Manta" H\xc3\xa4nninen. Lopulta Pelle Miljoonan pitk\xc3\xa4aikaisimman yhtyeen (15 vuotta) ja kokoonpanon (6 vuotta) ilmoitettiin hajonneen 12. huhtikuuta 2007.'